Usk

**Usk** (walisisk: *Brynbuga*) er en liten by og et samfunn i Monmouthshire, Wales. Den ligger omkring 16 km nordøst for Newport. Elven Usk renner gjennom byen, som dekkes av en buet steinbro ved den vestlige inngangen til byen. I henhold til folketellingen i 2021 har byen en befolkning på 2 313 innbyggere, en viss økning siden 2001 da den utgjorde 2016.

Festningen Usk Castle, som ligger over byen, har utsikt over den. Den utviklet seg som en liten markedsby, med noe industri, herunder produksjon av lakklær (med en prosess av oljelakk og varme), og med et bemerkelsesverdig fengsel, HM Prison Usk, bygget i 1841–42 i rød sandstein, og er nå fredet. I de senere årene har Usk blitt kjent for sin suksesshistorie i Britain in Bloom-konkurranser, som er den største blomster- og hagebrukskampanjen i Storbritannia. Byen vant «Wales in Bloom»-konkurransen 35 ganger på rad mellom 1982 og 2016.

Byen ble grunnlagt i 55 som en romersk bosetning. Den ble etter hvert en travel markedsby, noe den fortsatte å være i viktoriansk tid. Usk er nå populær som et sted for en rolig utekveld, og har et uvanlig stort antall puber og restauranter for en så liten by. Langs hovedgaten ligger det mange gamle hus, noen av dem fra det 1400-tallet. En eldgammel steinbro krysser elven ved sørenden av byen.

## Toponymi

Oldtidsforskeren William Camden spekulerte på begynnelsen av 1600-tallet at byens engelske navn stammer fra *Caer-usk* (*Caer* eller *Castrum* ved elven Usk). Etymologisk forskning tolker elvenavnet til å ha en gammel keltisk opprinnelse i betydningen trolig «fiskerik», eller alternativt bare «vann».

Opprinnelsen til det walisiske navnet *Brynbuga* (walisisk: *[brɨ̞nˈbɨ̞ga]*) er mindre sikker. Det lokale brittonsk navnet som ble tatt i bruk i latin som *Burrium* eller *Burrio*, ble registrert som *Brunebegy* og *Burenbegie* på 1400-tallet. Det moderne navnet er sannsynligvis et eksempel på den språklige metatesen som er vanlig i walisisk topografi. Folkeetymologi har antydet at navnet stammer fra *Bryn Buga* («Bugas høyde») eller *Bryn Bugeilio* («Gjeterhøyden»).

## Steder

### Fengsel
Fengselet i Usk, HM Prison Usk, ligger nær sentrum av byen. Det ble bygget i 1842–44 i en viktoriansk «rotunda»-utforming, lik den til Pentonville fengsel i London. Arkitekten var T.H. Wyatt. Det ble grevskapsfengsel for Monmouthshire i 1870, og var i drift fram til 1922. Etter å ha vært stengt i mer enn et tiår, ble det gjenåpnet i 1939, tilpasset for bruk som et fengsel for å holde unge lovbrytere. I 1990 ble det igjen tilpasset for bruk som en kategori C-anstalt for sårbare fanger, herunder seksualforbrytere.

Søsteretablissementet til HM Prison Usk er HM Prison Prescoed, som ligger 4,8 km sørvest for byen, mot Pontypool.

### Museum for landbrukslivet
Rural Life Museum ligger i en tidligere maltlåve, muligens av middelaldersk opprinnelse, på New Market Street. Det drives av frivillige og fokuserer på livet i området slik det var mellom midten av 1800-tallet og midten av 1900-tallet. Det er åpent for besøkende mellom april og oktober.

### Usk Castle
Usk Castle (walisisk: Castell Brynbuga) er en festning i Usk som ligger rett nord for den nåværende byen på en høyde med utsikt over gatene og hovedtorget Twyn. Det ble fredet som grad I den 16. februar 1953. Inne i festningen, og som omfatter deler av vakthuset, står Castle House, en verneverdig bygning i grad I i seg selv. I motsetning til de fleste andre britiske festningsruiner har Usk Castle vært et privat familiehjem siden 1908.

Usk Castle og byen som vokste rundt ble sannsynligvis anlagt og etablert i 1120, etter noen av de andre normanniske bosetningene og festninger i regionen, som Monmouth Castle og Abergavenny Castle. Stedet hadde imidlertid en historie med eldre  militær, strategisk og lokal betydning ved at romerne hadde etablert sin tidlige legionsfestning før de flyttet den sørover til Caerleon. Festningen var lokaliseringen for slaget ved Usk (også kalt slaget ved Pwll Melyn) som begynte i 1405 under opprøret til Owain Glyndŵr og har vært en ruin siden 1536.

### Usk i blomst
Lokale innbyggere dannet Usk in Bloom-komiteen i 1981. Den frivillige komiteen har som mål å forbedre lokalmiljøet ved fantasifull planting av trær, busker, løker og blomsterdekorasjoner, og således å fremme partnerskap og samarbeid med andre organisasjoner og innbyggere for arbeid med miljøspørsmål i byen. Byen har vunnet konkurransen «Wales i blomst» 35 ganger på rad mellom 1982 og 2016; vant kategorien «stor landsby» i «Storbritannia i blomst» fire ganger; og representerte Storbritannia to ganger i europeiske konkurranser.

## Kjente personer
Byen var fødestedet til presten og krønikeskriveren Adam av Usk, rundt 1352. I 1679 var Usk stedet for martyrdøden til jesuittpresten David Lewis, som ble hengt for sin påståtte rolle i den fiktive pavelige konspirasjonen til Titus Oates.

I 1823 var Llanbadoc, rett over elven fra Usk, fødestedet til Alfred Russel Wallace, en bemerkelsesverdig forkjemper for evolusjonsteorien. I november 2021 avduket komikeren og musikeren Bill Bailey, en ivrig beundrer, en byste av Wallace, skulpturert av Felicity Crawley, på Twyn Square.

## Referanser


## Eksterne lenker
* 
* Rundturer fra Usk